



**Hvad er Helicobacter polyri**

Vi har ved prøven, vi tog fra din maveslimhinde konstateret, at du har en infektion i slimhinden i mavesækken.

Det er med den såkaldte mavesårsbakterie: Helicobacter pylori.

Helicobacter pylori er en livslang infektion, der oftest erhverves i barnealderen. Bakterien har specialiseret sig i at overleve i mavesækkens slimhinde. Her kan den fremkalde en betændelsesreaktion, hvorved slimhindens naturlige modstandskraft overfor den stærke mavesyre nedbrydes.

Dette kan blandt andet medføre mavesår og måske også være involveret i udviklingen af kræft i mavesækken.

Du tilbydes derfor en behandling (en såkaldt trippelterapi) med 2 slags antibiotika og et syrehæmmende præparat (en såkaldt syrepumpehæmmer).

Den ene type antibiotika er af typen penicilin.

Den anden type antibiotika er et stof som hedder Metronidazol®. Metronidazol® kan hos en del patienter have en sideeffekt som antabus, såfremt man drikker alkohol samtidig med, at man får dette præparat.

Det anbefales derfor at undlade at drikke alkohol i den uge, behandlingen varer.

Tåler man ikke / er overfølsom overfor et af de 2 typer antibiotika, kan behandlingen gennemføres med anden type af antibiotika.

Kontakt da din egen læge med henblik på alternativ behandling.

Alle 3 præparater tages hver morgen og aften i 1 uge.

Behandlingen svigter dog i 10-20 % af alle tilfælde, hvorfor du tilrådes en kontrol hos din egen læge ved hjælp af pusteprøve eller afføringsprøve (ikke blodprøve) 4-6 uger efter afsluttet kur med henblik på om bakterien (Helicobacter pylori) fortsat er til stede i din mavesæk.

**Kontakt i tilfælde af spørgsmål/komplikationer**

Du kan kontakte os mandag til fredag i vores telefontid.

Udenfor dette tidsrum, skal du ved mistanke om problemer (f.eks. pludselig opstået smerter, feber, blødning eller generel utilpashed) kontakte egen læge / lægevagten eller skadestue.

**Infektion med Helicobacter pylori**

### Patientvejledning

[01-11-2015]

**Privathospitalet Møn**

Langgade 57 E

4780 Stege

Tlf: 76 10 40 60, Fax 76 10 40 63

Telefontid: mandag-torsdag 8-15

fredag 8-13

[**www.privathospitaletmoen.dk**](http://www.privathospitaletmoen.dk)

